KOMMISSIONENS FORORDNING (EU) Nr. 68/2011
af 28. januar 2011
om forudfastsættelse af støtten til privat oplagring af svinekød
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra a) og d), sammenholdt med artikel 4, og
ud fra følgende betragtninger:
(1)
Når den gennemsnitlige EF-markedspris for slagtede svin bestemt efter de priser, som er blevet noteret i hver medlemsstat på Fællesskabets repræsentative markeder og vægtet med koefficienter, som afspejler svinebestandens relative størrelse i hver medlemsstat, ligger og forventes at blive ved med at ligge under 103 % af referenceprisen, kan Kommissionen ifølge artikel 37 i forordning (EF) nr. 1234/2007 beslutte at yde støtte til privat oplagring.
(2)
Markedspriserne er faldet til under dette niveau, og det kan forventes, at denne situation varer ved som følge af den sæsonbetingede og cykliske udvikling. Derfor bør der ydes støtte til privat oplagring.
(3)
Ifølge artikel 31 i forordning (EF) nr. 1234/2007 kan der ydes støtte til privat oplagring af svinekød, og Kommissionen fastsætter støtten på forhånd eller ved licitation.
(4)
Ved Kommissionens forordning (EF) nr. 826/2008 af 20. august 2008 om fælles bestemmelser for støtte til privat oplagring af bestemte landbrugsprodukter (2) fastsættes der fælles bestemmelser til gennemførelse af støtteordningen for privat oplagring.
(5)
I henhold til artikel 6 i forordning (EF) nr. 826/2008 skal der ydes forudfastsat støtte i overensstemmelse med bestemmelserne i kapitel III i nævnte forordning.
(6)
For at gøre det lettere at forvalte foranstaltningen, inddeles svinekødsprodukterne i kategorier efter oplagringsomkostningernes størrelse.
(7)
Sidste frist for indgivelse af ansøgninger bør afhænge af markedssituationen og bør fastsættes efter proceduren i artikel 195, stk. 2, i forordning (EF) nr. 1234/2007.
(8)
For at lette administrationen og kontrollen i forbindelse med indgåelsen af kontrakter bør det fastsættes, hvor stor en mængde produkter hver ansøgning mindst skal omfatte.
(9)
Der bør fastsættes en sikkerhedsstillelse som garanti for, at de erhvervsdrivende opfylder deres kontraktlige forpligtelser, og at foranstaltningen får den ønskede virkning på markedet.
(10)
Eksporten af svinekødsprodukter bidrager til at genskabe ligevægt på markedet. Derfor bør artikel 28, stk. 3, i forordning (EF) nr. 826/2008 anvendes, når oplagringsperioden afkortes for produkter, der udlagres for at blive eksporteret. Der bør fastsættes daglige beløb til nedsættelse af støtten som omhandlet i nævnte artikel.
(11)
Ved anvendelsen af artikel 28, stk. 3, første afsnit, i forordning (EF) nr. 826/2008 bør den nævnte periode på to måneder udtrykkes i dage for at skabe sammenhæng og klarhed over for de erhvervsdrivende.
(12)
Ved artikel 35 i forordning (EF) nr. 826/2008 fastsættes det, hvilke oplysninger medlemsstaterne skal meddele Kommissionen. Ved nærværende forordning bør det fastsættes, hvilke regler der gælder for meddelelserne.
(13)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Anvendelsesområde
1. Nærværende forordning indeholder bestemmelser om støtte til privat oplagring af svinekød, jf. artikel 31, stk. 1, litra f), i forordning (EF) nr. 1234/2007.
2. Listen over de produktkategorier, som der kan ydes støtte til, og støttens størrelse er anført i bilaget til nærværende forordning.
Artikel 2
Gældende regler
Forordning (EF) nr. 826/2008 anvendes, medmindre andet er fastsat i nærværende forordning.
Artikel 3
Indgivelse af ansøgninger
1. Fra den 01.02.2011 kan der indgives ansøgninger om støtte til privat oplagring af de kategorier af svinekødsprodukter, som er støtteberettigede i henhold til artikel 1 i nærværende forordning.
2. Ansøgningerne gælder for en oplagringsperiode på 90, 120 eller 150 dage.
3. Hver ansøgning må kun vedrøre en af de produktkategorier, der er nævnt i bilaget til nærværende forordning, og skal indeholde den relevante KN-kode inden for kategorien.
4. Sidste ansøgningsfrist fastsættes efter proceduren i artikel 195, stk. 2, i forordning (EF) nr. 1234/2007.
5. Hver ansøgning skal gælde for mindst 10 tons udbenede produkter eller 15 tons andre produkter.
Artikel 4
Sikkerhedsstillelse
Den sikkerhed, der skal stilles i henhold til artikel 16, stk. 2, litra i), i forordning (EF) nr. 826/2008, er på 20 % af den støtte, som er fastsat i kolonne 3-5 i bilaget til nærværende forordning.
Artikel 5
Udlagring af produkter til eksport
1. Ved anvendelsen af artikel 28, stk. 3, første afsnit, i forordning (EF) nr. 826/2008 er minimumsoplagringsperioden 60 dage.
2. Ved anvendelsen af artikel 28, stk. 3, tredje afsnit, i forordning (EF) nr. 826/2008 er de daglige beløb de beløb, som er fastsat i kolonne 6 i bilaget til nærværende forordning.
Artikel 6
Meddelelser
Medlemsstaterne giver hver mandag og torsdag senest kl. 12.00 (belgisk tid) Kommissionen meddelelse om, for hvor store mængder produkter der er ansøgt om indgåelse af kontrakter.
Artikel 7
Ikrafttrædelse
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. januar 2011.